**Y CYNGOR DYSGU DIGIDOL CENEDLAETHOL**

**10:00 I 14:30 DYDD MAWRTH 15 MAWRTH 2016**

**YSGOL GYNRADD TREGATWG, Y BARRI**

|  |  |  |
| --- | --- | --- |
| **Yn bresennol** | | **Ymddiheuriadau** |
| Janet Hayward (JH) [Cadeirydd] | Janice Lane (JL) | Simon Brown (SBr) |
| Iain Tweedale (IT) | Catherine Kucia (CK) | Mark Jones (MJ) |
| Dilwyn Owen (DO) | Angharad Lloyd Williams (ALW) | Robin Williams (RW) |
| Huw Marshall (HM) |  | Tom Crick (TC) |
| Sian Thomas (ST) | **LLYWODRAETH CYMRU** | Mathew Jones (MRJ) |
| Geoff Elliott (GE) | Ruth Meadows (RM) | Ty Golding (TG) |
| Simon Billington (SBi) | Chris Owen (CO) | Jessica Jones (JJ) |
| Gareth Dacey (GD) | Chris Roderick (CR) | Chris Britten (CB) |
|  |  | Darren Long (DL) |

1. **Croeso**
   1. Diolchodd JH i'r aelodau am ddod i Dregatwg, a dywedodd air byr am yr ysgol.
2. **Trosolwg o'r rhaglen Dysgu yn y Gymru Ddigidol – Chris Owen**
   1. Tynnodd CO sylw at rai cerrig milltir pwysig a gyrhaeddwyd yn ddiweddar:

* darparwyd ar gyfer dros 500,000 o ddefnyddwyr ar un tenantiaeth (y mwyaf o'i fath yn rhyngwladol ar hyn o bryd);
* gwefannau ar gyfer y cyhoedd ar gael i bob ysgol yng Nghymru;
* hyfforddiant i bob ysgol ar sut i ddefnyddio'r platfform;
* dros filiwn o bobl yn edrych ar y wefan bob mis yn rheolaidd;
* 61% o ysgolion yn defnyddio'r platfform yn aml (mewngofnodi dros 10 gwaith y mis).
  1. Mae contract Hwb wedi cael ei ymestyn am gyfnod o flwyddyn, tan fis Ionawr 2017. Mae proses dendr lawn gan Gyfnodolyn Swyddogol yr Undeb Ewropeaidd wedi cael ei chomisiynu dros y cyfnod hwn.
  2. Mae'r contract e-Ddiogelwch gyda South West Grid for Learning (SWGfL) hefyd wedi cael ei ymestyn am chwe mis arall.
  3. Mae disgwyl i’r fanyleb newydd gael ei chwblhau a'i chyhoeddi ym mis Ebrill. Gofynnodd CO a fyddai rhywun yn fodlon gwirfoddoli i gynrychioli'r Cyngor ar y panel gwerthuso tendrau i asesu'r cynigion a ddaw i law. Mae disgwyl i'r cyfarfodydd gael eu cynnal rhwng mis Mai a mis Gorffennaf.

**Cam Gweithredu: Aelodau sydd â diddordeb mewn bod yn rhan o'r panel safoni i roi gwybod i'r ysgrifenyddiaeth.**

* 1. Bydd gofyn i'r cyflenwr penodedig drosglwyddo’r holl nodweddion y mae'r platfform presennol yn eu cynnig, ac hefyd rhoi hyfforddiant digonol i ysgolion ar unrhyw newidiadau sylweddol.
  2. Cynhelir lansiad bach ar gyfer y Parth Dysgu Creadigol newydd ar 16 Mawrth, a bydd lansiad Gweinidogol swyddogol yn dilyn.
  3. Er mwyn darparu ar gyfer defnyddwyr y parthau newydd, na fydd angen mynediad at elfennau ehangach platfform Hwb (Hwb+, O365 etc), mae ardal fewngofnodi newydd ar wahân wedi cael ei chreu ar gyfer y defnyddwyr hyn. Bydd hwn ar gael wrth fewngofnodi i'r ardaloedd priodol.

**Office365**

* 1. Pwysleisiodd CO fod O365 yn elfen allweddol wrth annog ysgolion i ddefnyddio’r rhaglen Dysgu yn y Gymru Ddigidol. Mae ganddo hefyd y potensial i helpu awdurdodau lleol i wneud arbedion sylweddol - gyda'r posibilrwydd o ddefnyddio swyddogaeth SharePoint yn y dyfodol i'w galluogi i weithio'n agosach gydag ysgolion. Mae'r gwaith datblygu'n mynd rhagddo ac mae'n cynnwys rhanddeiliaid ar bob lefel.
  2. Pwysleisiodd SBi fod diogelwch yn ffactor hollbwysig wrth annog ysgolion i ddefnyddio Hwb yn lle pethau eraill fel Google Drive. Cadarnhaodd CO fod ymgynghorydd CLAS wedi cael ei gomisiynu i ddiweddaru'r Canllawiau Rheoli Gwybodaeth a byddant yn cael eu cyhoeddi'n fuan.
  3. Dywedodd CO hefyd fod Tîm Hwb yn gweithio gyda Microsoft i bwysleisio'r angen i gynnwys pecynnau Cymraeg ar draws y platfform, i sicrhau eu bod yn cydymffurfio'n llwyr â Deddf yr Iaith Gymraeg.

**CwrddHwb**

* 1. Dywedodd CO y byddai'r cyfarfod CwrddHwb nesaf yn cael ei gynnal ar 17 Mawrth ym Mangor. Hyd yma, mae deg ar hugain o bobl wedi cofrestru.

**Diwrnod Defnyddio’r Rhyngrwyd yn Fwy Diogel 2016**

* 1. Rhoddodd CO drosolwg o'r digwyddiadau a gynhaliwyd ar 9 Chwefror. Roedd dau yn fuddugol yn y gystadleuaeth a gynhaliwyd gan SWGfL – Ysgol Gynradd Cornist Park yn y Fflint ac Ysgol y Preseli yn Sir Benfro (Uwchradd). Bu'r ddwy ysgol yn datblygu apiau i wneud y rhyngrwyd yn lle gwell.
  2. Cyhoeddodd CO hefyd fod Debbie Campbell wedi cael ei phenodi'n ddiweddar yn Gynghorydd e-Ddiogelwch newydd o fewn Tîm Hwb. Gyda'r cynghorydd newydd yn ei gwaith, y gobaith yw y bydd Diwrnod Defnyddio’r Rhyngrwyd yn Fwy Diogel yn llawer mwy amlwg y flwyddyn nesaf.
  3. Tynnodd JH sylw at y cynllun e-Cadet, sydd wedi bod yn llwyddiannus yn ei hysgol yn y blynyddoedd diweddar. Gan ei fod yn gwmni masnachol, dywedodd CO y byddai'n anodd cynnwys y cynllun hwn o dan faner Hwb. Fodd bynnag, mae croeso i gwmnïau gysylltu â SWGfL.

**Gweithdai Datblygiad Proffesiynol Parhaus**

* 1. Rhoddodd CO yr wybodaeth ddiweddaraf am y gweithdai codio a gynhelir gan Technocamps. Mae'r prosiect wedi cael ei ymestyn am chwe mis arall. Mae'r nifer fach o ysgolion sydd heb ymgysylltu hyd yma wedi derbyn llythyr a ddosbarthwyd â llaw i'r pennaeth yn gofyn iddynt gadarnhau nad yw'r ysgol yn dymuno cymryd rhan yn y gweithdai hyn.

**Digwyddiad Dysgu Digidol Cenedlaethol 2016**

* 1. Cadarnhaodd CO fod Nia Parry wedi cytuno i fod y MC am y diwrnod.
  2. Cadarnhawyd hefyd y bydd yr Athro Donaldson ac hefyd Josie Frazer o DigiLit yn traddodi areithiau. Mae trafodaethau'n cael eu cynnal gyda siaradwyr gwadd arall ar hyn o bryd.
  3. Dywedodd JH pa mor bwysig oedd sicrhau bod y digwyddiad eleni yn cael sylw yn y wasg. Dywedodd RM y byddai angen gwneud cyhoeddiad er mwyn cael sylw yn y cyfryngau.
  4. Awgrymodd HM y gallai fod yn bosibl i S4C drefnu rhai rhaglenni perthnasol yn ystod wythnos y digwyddiad, a gofynnodd i'r manylion gael eu hanfon ymlaen atynt.

**Cam Gweithredu: Tîm Cyfathrebu a Marchnata Llywodraeth Cymru i anfon manylion y digwyddiad at S4C a'r BBC i drefnu unrhyw gysylltiadau posibl.**

* 1. Mae Gwobrau y Digwyddiad Dysgu Digidol Cenedlaethol eleni wedi cael eu lansio'n swyddogol, a'r dyddiad cau yw 18 Ebrill. Maen nhw'n cael eu hyrwyddo ar Hwb ar hyn o bryd, a gofynnwyd i aelodau dynnu sylw atynt a'u hyrwyddo mewn ysgolion ar bob cyfle.
  2. Bydd enillwyr y gwobrau hefyd yn cyflwyno gweithdai yn ystod sesiwn y prynhawn.
  3. Bydd system Eventbrite ar gyfer archebu lle yn y digwyddiad ar agor yn fuan ar ôl toriad y Pasg.

**BBC micro:bit**

* 1. Dangosodd CO y ddyfais BBC micro:bit yn gyflym, a rhoddodd DO enghraifft o sut y cafodd ei ddefnyddio yn ystod gwaith ffilmio a wnaed yn ei ysgol yn ddiweddar.
  2. Bydd yn cael ei lansio mewn digwyddiad ar 22 Mawrth, ac yn cael llawer o sylw ar y BBC. Mae'r BBC yn bwriadu rhoi dyfais i bob disgybl Blwyddyn 7 yn y DU.
  3. Awgrymwyd y dylai'r rhain gael eu harddangos mewn rhyw ffordd yn y Digwyddiad Dysgu Digidol Cenedlaethol.
  4. Nododd IT y bydd y BBC yn gweithio i sicrhau bod y profiad i ddefnyddwyr Cymraeg mor gyflawn â phosibl.

**Grant Datblygiad Proffesiynol Parhaus Dysgu yn y Gymru Ddigidol (Cam 2)**

* 1. Rhoddodd CO drosolwg o'r cyllid DPP Dysgu yn y Gymru Ddigidol a ddarperir i'r consortia ar hyn o bryd, sy'n gyfanswm o £250,000 dros y tair blynedd ddiwethaf.
  2. Cadarnhaodd CO bod y Gweinidog wedi cymeradwyo hyn i barhau am dair blynedd arall (yn amodol ar y gyllideb flynyddol yn cael ei chymeradwyo), gyda hyd at £500,000 y flwyddyn yn cael ei gynnig. Bydd hyn yn helpu gyda'r capasiti llai pan ddaw contractau Arweinwyr Digidol Hwb i ben.
  3. Ar hyn o bryd, mae’r gwaith o reoli'r grant yn cynnwys proses adrodd flynyddol, gydag adolygiadau'n cael eu cynnal bob mis Mawrth. Fodd bynnag, mae bwriad i gyflwyno adolygiad canol blwyddyn ychwanegol, i sicrhau bod blaenoriaethau ac amcanion yn cael eu cyflawni drwy gydol y flwyddyn, ynghyd ag adroddiadau misol ar y prif bwyntiau.

**Ymgyrch Farchnata SBW**

* 1. Dangosodd RM gynllun marchnata, a fydd yn mynd yn fyw ar 16 Mawrth, yn cynnwys hysbysebion yn y wasg ranbarthol a lleol, ar ddiwrnodau pan fydd cyhoeddiadau'n canolbwyntio ar addysg. Ceir hefyd hysbysebion ar-lein ar wefannau addysgu poblogaidd, fel TES, eteach/FE jobs a Wales Online.
  2. Bydd ymgyrch hefyd yn cael ei chynnal ar Twitter ar draws nifer o gyfrifon, gan ddefnyddio'r hashnod #hwbdysgu.
  3. Yn ogystal â hyn, bydd taflenni hyrwyddo hefyd ar gael.
  4. Bydd yr ymgyrch yn para am dair wythnos, tan i'r cyfnod cyn-etholiadol ddechrau ar 6 Ebrill, pan na chaniateir unrhyw weithgarwch hyrwyddo proffil uchel yn ymwneud â Llywodraeth Cymru.

1. **Y Fframwaith Cymhwysedd Digidol - Dilwyn Owen**
   1. Dosbarthodd DO gopïau caled o ddrafft presennol y fframwaith, er mwyn i'r aelodau gael syniad o'r fformat a rhoi sylwadau.
   2. Dywedodd JL pa mor bwysig ydyw bod dysgwyr yn meddwl yn feirniadol ac yn ymddiried yn ffynhonnell yr wybodaeth. Awgrymwyd y byddai hyn yn cael ei gynnwys dan Ddinasyddiaeth Ddigidol.
   3. Nodwyd y byddai marchnata'r fframwaith yn y modd cywir i ysgolion yn hanfodol, ac y dylai hyfforddiant gael ei roi i bob arweinydd ysgol, yn ogystal ag ymarferwyr.
   4. Nododd CO y bydd Grŵp Llywio yr Ysgolion Arloesi yn cyfarfod yn fuan, a'r gobaith yw y bydd yn cynnwys un neu ddau gynrychiolydd o'r Cyngor. Dylai unrhyw aelodau a hoffai gymryd rhan hysbysu'r ysgrifenyddiaeth.
   5. Cytunwyd hefyd y dylai'r gweithdy a oedd wedi'i drefnu ar gyfer dydd Gwener 13 Mai fynd yn ei flaen, er mwyn ystyried y fframwaith yn llawn.

**Cam Gweithredu: Yr ysgrifenyddiaeth i gadarnhau mai dyddiad y gweithdy yw 13 Mai.**

* 1. Pwysleisiodd ALW y dylai'r ddogfen fod mor rhyngweithiol â phosibl, gan gysylltu â'r holl ddeunydd ychwanegol a fydd ar gael.

1. **Cofnodion y cyfarfod diwethaf (21 Ionawr)**
   1. Cadarnhaodd CR fod llety wedi'i archebu ar gyfer y Digwyddiad Dysgu Digidol Cenedlaethol, i'r 11 o aelodau a wnaeth gais amdano.
   2. Bydd Llywodraeth Cymru yn trefnu trafnidiaeth i'r maes awyr ac yn ôl i unrhyw un sy'n hedfan o'r De, ond dylai aelodau drefnu eu teithiau eu hunain ar yr awyren a hawlio'r gost yn ôl, oherwydd yr anawsterau a gafwyd yn y gorffennol wrth archebu ar ran aelodau.
   3. **Cam Gweithredu 5.8** - oherwydd pwysau ar staff nid yw wedi bod yn bosibl trefnu cyfarfod rhwng darparwyr cynnwys, Tîm Hwb a chydweithwyr yn y Cwricwlwm hyd yma. Fodd bynnag, y gobaith yw y gellid mynd i'r afael â hyn yn ystod tymor yr haf.
2. **Adborth o'r cyfarfod gyda'r Gweinidog Addysg a Sgiliau**
   1. Rhoddodd JH rywfaint o adborth o'r cyfarfod gyda'r Gweinidog ar 3 Chwefror.
   2. Pwysleisiodd JH yr angen am Ddatblygiad Proffesiynol Parhaus mewn perthynas â'r Fframwaith Cymhwysedd Digidol, a chytunodd y Gweinidog â hynny, ac hefyd darparu Hwb i fyfyrwyr coleg - yn arbennig y rheini sy'n gwneud Hyfforddiant ac Addysg Gychwynnol Athrawon. Trafodwyd hefyd y dylid sicrhau bod Estyn yn gyfarwydd ’r datblygiadau presennol.
   3. Cadarnhaodd CO fod trafodaethau'n mynd rhagddynt am ehangu rhaglen Hwb i bob dysgwr.
3. **Dyfodol y Cyngor**
   1. Nododd RM y byddai cynigion ynghylch y Cyngor yn parhau am gyfnod o ddwy flynedd arall yn cael eu rhoi gerbron y Gweinidog Addysg newydd ym mis Mai/Mehefin.
   2. Roedd y pwyntiau trafod allweddol yn cynnwys:

* sicrhau bod sefydlu'r Fframwaith Cymhwysedd Digidol yn flaenoriaeth;
* dylid rhoi pwyslais ar benderfynu ar y ffordd orau o gaffael a rhannu gwybodaeth;
* y ffordd orau o ddefnyddio'r seilwaith, yr offer a'r cynnwys sydd ar gael ar hyn o bryd.
  1. Nododd RM y bydd y broses ymgeisio ar gyfer y Cyngor newydd yn debyg i'r iteriad presennol, drwy broses Penodiadau Cyhoeddus. Cafwyd trafodaeth am sectorau nad ydynt yn cael eu cynrychioli ar hyn o bryd, sy'n cynnwys:
* cynrychiolwyr o'r consortia ehangach;
* SOCITM/Penaethiaid TG;
* HAGA;
* arweinwyr digidol;
* cwricwlwm/Y Fargen Newydd;
* CCAC.
  1. Cytunwyd y dylai'r Cyngor newydd geisio canolbwyntio'n bennaf ar ddefnyddio'r Hwb fel offeryn addysgu a dysgu yn y dosbarth, gan gynnwys datblygu astudiaethau achos.
  2. Bydd y Fframwaith Cymhwysedd Digidol yn rhoi disgrifiad o’r dysgwr delfrydol, ac mae'n bwysig bod athrawon yn dangos sut y gellid defnyddio'r offer yn effeithiol i annog disgyblion i gyflawni hyn.

1. **Unrhyw fater arall**

**Prosiect Hwb – Gareth Dacey**

* 1. Rhoddodd GD drosolwg cryno o brosiect sy'n cael ei redeg ar y cyd ar gyfer holl ddisgyblion Blwyddyn 2 a Blwyddyn 4 yn ei ysgol ef ac ysgol Ty Golding.
  2. Gan ddefnyddio swm cyfyngedig o gyllid o'u consortiwm, maen nhw wedi datblygu cyfres o fideos yn cynnwys rhywun yn teithio drwy amser, sy'n dangos sut y gallant ddefnyddio blogiau a Hwb/Twitter mewn ffordd arloesol, llawn dychymyg. Mae gan y tasgau gyswllt agos â gwahanol ffrydiau y Fframwaith Cymhwysedd Digidol, a bydd athrawon yn sicrhau bod pob un o'r meysydd perthnasol wedi cael eu trafod, erbyn diwedd y prosiect.
  3. Un o amodau'r cyllid a gawsant yw eu bod hefyd yn paratoi astudiaeth achos ar gyfer y consortiwm.
  4. Roedd y Cyngor yn frwdfrydig iawn ynghylch y prosiect a sut y gallai hyn ysbrydoli dysgwyr.
  5. Cynigodd HM i ddarparu rhai asedau i'w defnyddio i ddatblygu prosiectau tebyg yn y dyfodol.
  6. Gofynnodd CO i GD draddodi araith am y prosiect yn CwrddHwb a gynhelir yng Nghaerdydd ar 17 Mai.

**CAM GWEITHREDU: Tîm Hwb i gysylltu â GD ynghylch yr araith yn CwrddHwb ar 17 Mai.**

**Crynodeb o'r pwyntiau Gweithredu**

|  |  |
| --- | --- |
| **Cyf** | **Cam Gweithredu** |
| 2.4 | Aelodau sydd â diddordeb mewn bod yn rhan o'r panel safoni i roi gwybod i'r ysgrifenyddiaeth. |
| 2.19 | Tîm Cyfathrebu a Marchnata Llywodraeth Cymru i anfon manylion y digwyddiad at S4C a'r BBC i drefnu unrhyw gysylltiadau posibl. |
| 3.5 | Yr ysgrifenyddiaeth i gadarnhau mai dyddiad y gweithdy yw 13 Mai. |
| 7.6 | Tîm Hwb i gysylltu â GD ynghylch yr araith yn CwrddHwb ar 17 Mai. |